PMIndiaData/PMIndiaSum huggingface dataset:
ഹിമാചൽ പ്രദേശിലെ ഊനായിൽനിന്നു ന്യൂഡൽഹിയിലേക്കുള്ള വന്ദേ ഭാരത് എക്സ്പ്രസ് പ്രധാനമന്ത്രി ഫ്ലാഗ്ഓഫ് ചെയ്തു

ഊനായിലെ അംബ് അന്ദൗരയിൽനിന്നു ന്യൂഡൽഹിയിലേക്കുള്ള പുതിയ വന്ദേ ഭാരത് എക്സ്പ്രസിന്റെ ആദ്യയാത്ര പ്രധാനമന്ത്രി നരേന്ദ്ര മോദി ഇന്ന് ഫ്ലാഗ്ഓഫ് ചെയ്തു. വന്ദേ ഭാരത് എക്സ്പ്രസ് ട്രെയിൻ കോച്ചുകൾ പരിശോധിച്ച പ്രധാനമന്ത്രി സൗകര്യങ്ങൾ വിലയിരുത്തുകയുംചെയ്തു. വന്ദേ ഭാരത് എക്സ്പ്രസിന്റെ ലോക്കോമോട്ടീവ് എൻജിൻ നിയന്ത്രണകേന്ദ്രവും ശ്രീ മോദി പരിശോധിച്ചു. ഊന റെയിൽവേ സ്റ്റേഷനും അദ്ദേഹം പരിശോധിച്ചു. ഹിമാചൽ പ്രദേശ് മുഖ്യമന്ത്രി ജയ് റാം താക്കൂർ, ഗവർണർ രാജേന്ദ്ര വിശ്വനാഥ് അർലേക്കർ, കേന്ദ്ര റെയിൽവേമന്ത്രി അശ്വിനി വൈഷ്ണവ്, വാർത്താവിതരണ-പ്രക്ഷേപണമന്ത്രി അനുരാഗ് സിങ് താക്കൂർ എന്നിവരും ഊന ജില്ലയിലെ അംബ് അന്ദൗര റെയിൽവെ സ്റ്റേഷനിൽ പ്രധാനമന്ത്രിക്കൊപ്പമുണ്ടായിരുന്നു. ട്രെയിൻ അവതരിപ്പിച്ചത് ഈ മേഖലയിലെ വിനോദസഞ്ചാരസാധ്യത വർധിപ്പിക്കുന്നതിനും സുഖകരവും വേഗതയേറിയതുമായ യാത്രാമാർഗമൊരുക്കുന്നതിനും സഹായകമാകും. ഊനയിൽനിന്നു ന്യൂഡൽഹിയിലേക്കുള്ള യാത്രാസമയം രണ്ടുമണിക്കൂർ കുറയുകയുംചെയ്യും. അംബ് അന്ദൗരയിൽനിന്നു ന്യൂഡൽഹിയിലേക്കു പോകുന്ന ട്രെയിൻ രാജ്യത്ത് അവതരിപ്പിക്കുന്ന നാലാമത്തെ വന്ദേ ഭാരത് ട്രെയിനാണ്. മുമ്പുള്ളവയെ അപേക്ഷിച്ചു പുതുമയാർന്നതാണ് ഈ ട്രെയിൻ. ഭാരം കുറഞ്ഞ ട്രെയിനിനു കുറഞ്ഞസമയത്തിനുള്ളിൽ ഉയർന്നവേഗം കൈവരിക്കാൻ കഴിയും. പുത്തൻ സവിശേഷതകളും അത്യാധുനികസംവിധാനങ്ങളും അടങ്ങിയ വന്ദേ ഭാരത് 2.0 ട്രെയിനിനു കേവലം 52 സെക്കൻഡിൽ മണിക്കൂറിൽ 100 കിലോമീറ്റർവരെ വേഗത കൈവരിക്കാനാകും. പരമാവധിവേഗത മണിക്കൂറിൽ 180 കിലോമീറ്ററാണ്. നവീകരിച്ച വന്ദേ ഭാരത് എക്സ്പ്രസിനു മുൻപതിപ്പിലെ 430 ടണ്ണിനുപകരം 392 ടൺ ഭാരമാണുള്ളത്. ആവശ്യാനുസരണം വൈഫൈ ഉപയോഗിക്കാനുള്ള സൗകര്യവും ഇതിലുണ്ടാകും. എല്ലാ കോച്ചുകളിലും യാത്രക്കാർക്കു വിവര-വിനോദസൗകര്യങ്ങൾ പ്രദാനംചെയ്യുന്ന 32 ഇഞ്ച് സ്ക്രീനുകളാണുള്ളത്. മുൻപതിപ്പിൽ 24 ഇഞ്ച് സ്ക്രീനുകളാണുണ്ടായിരുന്നത്. ശീതികരണസംവിധാനം 15 ശതമാനം കൂടുതൽ ഊർജക്ഷമതയുള്ളതാകുമെന്നതിനാൽ വന്ദേ ഭാരത് എക്സ്പ്രസ് പരിസ്ഥിതിസൗഹൃദമായിരിക്കും. ട്രാക്ഷൻ മോട്ടോറിൽ പൊടിശല്യമുണ്ടാകാത്ത ശുദ്ധവായുശീതീകരണ സംവിധാനമുള്ളതിനാൽ യാത്ര കൂടുതൽ സുഖകരമാകും. നേരത്തെ എക്സിക്യൂട്ടീവ് ക്ലാസ് യാത്രക്കാർക്കുമാത്രം നൽകിയിരുന്ന സൈഡ് റിക്ലൈനർ സീറ്റ് സൗകര്യം ഇനി എല്ലാ ക്ലാസുകൾക്കും ലഭ്യമാക്കും. എക്സിക്യൂട്ടീവ് കോച്ചുകൾക്ക് 180 ഡിഗ്രി കറങ്ങുന്ന സീറ്റുകളെന്ന അധികസവിശേഷതയുമുണ്ട്. വന്ദേ ഭാരത് എക്സ്പ്രസിന്റെ പുതിയ പതിപ്പിൽ, വായുശുദ്ധീകരണത്തിനായി റൂഫ്-മൗണ്ടഡ് പാക്കേജ് യൂണിറ്റിൽ (ആർഎംപിയു) ഫോട്ടോ-കാറ്റലിറ്റിക് അൾട്രാവയലറ്റ് വായുശുദ്ധീകരണസംവിധാനം സ്ഥാപിച്ചിട്ടുണ്ട്. ചണ്ഡീഗഢിലെ കേന്ദ്ര ശാസ്ത്രോപകരണങ്ങളുടെ സംഘടന(സിഎസ്ഐഒ)യുടെ ശുപാർശപ്രകാരം, ഇരുവശത്തേയ്ക്കുമുള്ള വായുസഞ്ചാരത്തിൽ കണ്ടേക്കാവുന്ന അണുക്കൾ, ബാക്ടീരിയകൾ, വൈറസ് മുതലായവയിൽനിന്നു വായു വേർതിരിക്കുന്നതിനും ശുദ്ധീകരിക്കുന്നതിനുമായാണ് ഈ സംവിധാനം രൂപകൽപ്പനചെയ്തതും സ്ഥാപിച്ചതും. വന്ദേ ഭാരത് എക്സ്‌പ്രസ് 2.0 വിമാനത്തിലേതുപോലുൾപ്പെടെയുള്ള നിരവധി യാത്രാനുഭവങ്ങൾ പ്രദാനംചെയ്യും. തദ്ദേശീയമായി വികസിപ്പിച്ചെടുത്ത ട്രെയിനിൽ കൂട്ടിയിടി ഒഴിവാക്കൽ സംവിധാനമായ ‘കവച്’ ഉൾപ്പെടെയുള്ള വിപുലമായ അത്യാധുനിക സുരക്ഷാസവിശേഷതകൾ ഉൾക്കൊള്ളിച്ചിട്ടുണ്ട്. –ND–
ദേശീയ പർവ്വതാരോഹക ഇന്സ്റ്റിട്യൂട്ടിന്റെ (എൻ ഐ എം)  ഉത്തരകാശി പർവതാരോഹണ പര്യവേഷണത്തിനിടെ ഹിമപാതത്തിൽ ജീവൻ നഷ്ടപ്പെട്ടതിൽ പ്രധാനമന്ത്രി അനുശോചിച്ചു

എൻഐഎം ഉത്തരകാശി പർവതാരോഹണ പര്യവേഷണത്തിനിടെ ഹിമപാതത്തിൽ ജീവൻ നഷ്ടപ്പെട്ടതിൽ പ്രധാനമന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. രക്ഷാപ്രവർത്തനം പുരോഗമിക്കുകയാണെന്നും സ്ഥിതിഗതികൾ അധികൃതർ സൂക്ഷ്മമായി നിരീക്ഷിച്ചു വരികയാണെന്നും പ്രധാനമന്ത്രി അഭിപ്രായപ്പെട്ടു. പ്രധാനമന്ത്രിയുടെ ഓഫീസ് ട്വീറ്റ് ചെയ്തു “ഒരു എൻഐഎം ഉത്തരകാശി പർവതാരോഹണ പര്യവേഷണവുമായി ബന്ധപ്പെട്ടവരുടെ വിലപ്പെട്ട ജീവൻ നഷ്ടമായത് ദുഃഖകരമാണ്. മരിച്ചവരുടെ കുടുംബങ്ങൾക്ക് അനുശോചനം. രക്ഷാപ്രവർത്തനങ്ങൾ നടന്നുകൊണ്ടിരിക്കുകയാണ്, സ്ഥിതിഗതികൾ അധികൃതർ സൂക്ഷ്മമായി നിരീക്ഷിച്ചുവരികയാണ്. –ND–
ഡോ ശ്രീ ശ്രീ ശ്രീ ശിവകുമാര സ്വാമികൾക്ക് അദ്ദേഹത്തിന്റെ ജയന്തിദിനത്തില്‍
പ്രധാനമന്ത്രി പ്രണാമം  അര്‍പ്പിച്ചു

ബഹുമാന്യ ഡോ: ശ്രീ ശ്രീ ശ്രീ ശിവകുമാര സ്വാമികൾക്ക് അദ്ദേഹത്തിന്റെ ജയന്തിദിനത്തില്‍ പ്രധാനമന്ത്രി ശ്രീ നരേന്ദ്ര മോദി പ്രണാമം അര്‍പ്പിച്ചു. ‘ബഹുമാന്യ ഡോ: ശ്രീ ശ്രീ ശ്രീ ശിവകുമാര സ്വാമികൾക്ക് അദ്ദേഹത്തിന്റെ ജയന്തിദിനത്തില്‍ പ്രണാമം അര്‍പ്പിക്കുന്നു. സമൂഹത്തിന് അദ്ദേഹം നല്‍കിയ സമ്പന്നമായ സംഭാവനകള്‍ തുടര്‍ന്നും പ്രചോദിപ്പിക്കും”, പ്രധാനമന്ത്രി പറഞ്ഞു.
പ്രധാനമന്ത്രി നാളെ കേരളവും തമിഴ്‌നാടും സന്ദര്‍ശിക്കും

പ്രധാനമന്ത്രി ശ്രീ. നരേന്ദ്ര മോദി നാളെ- 2016 ഫെബ്രുവരി രണ്ടിന്, കേരളവും തമിഴ്‌നാടും സന്ദര്‍ശിക്കും. കോഴിക്കോട്ടെത്തുന്ന പ്രധാനമന്ത്രി മൂന്നാമത് ഗ്ലോബല്‍ ആയുര്‍വേദ ഫെസ്റ്റിവലില്‍ പ്രസംഗിക്കും. കോയമ്പത്തൂരില്‍ അദ്ദേഹം ഇ.എസ്.ഐ.സി. മെഡിക്കല്‍ കോളജും ആശുപത്രിയും ഉദ്ഘാടനം ചെയ്ത് അവ തമിഴ്‌നാട് ഗവണ്‍മെന്റിനു കൈമാറും.
പ്രധാനമന്ത്രി കുളു ദസറയിൽ പങ്കെടുത്തു

നരേന്ദ്ര മോദി ഇന്ന് ഹിമാചൽ പ്രദേശിലെ കുളുവിലെ ധൽപൂർ ഗ്രൗണ്ടിൽ നടന്ന കുളു ദസറ ആഘോഷങ്ങളിൽ പങ്കെടുത്തു. ഗ്രൗണ്ടിലെത്തിയ എത്തിയ പ്രധാനമന്ത്രിയെ സ്വാഗതം ചെയ്തു. തുടർന്ന് ഭഗവാൻ രഘുനാഥ് ജിയുടെ വരവോടെ രഥയാത്രയ്ക്ക് തുടക്കമായി. പ്രധാനമന്ത്രിയെ സ്വീകരിക്കാൻ വൻ ജനാവലിയാണ് ചടങ്ങിൽ തടിച്ചുകൂടിയത്. ലക്ഷക്കണക്കിന് ഭക്തർക്കൊപ്പം പ്രധാന ആകർഷണകേന്ദ്രത്തിലേക്ക് നടന്ന് പ്രധാനമന്ത്രി ഭഗവാൻ രഘുനാഥിന് പ്രണാമം അർപ്പിച്ചു. ചടങ്ങിൽ പങ്കെടുത്ത എല്ലാവരെയും കൂപ്പുകൈകളോടെ അഭിവാദ്യം ചെയ്ത പ്രധാനമന്ത്രി, ചരിത്രപ്രസിദ്ധമായ കുളു ദസറ ആഘോഷങ്ങളിൽ ദേവന്മാരുടെ മഹാസമ്മേളനത്തോടൊപ്പം ദിവ്യ രഥയാത്രയ്ക്കും സാക്ഷ്യം വഹിച്ചു. ചരിത്രപരമായ ഒരു സന്ദർഭമെന്ന നിലയ്ക്ക് കുളു ദസറ ആഘോഷങ്ങളിൽ ഇന്ത്യയുടെ പ്രധാനമന്ത്രി പങ്കെടുക്കുന്നത് ഇത് ആദ്യമായാണ്. അന്താരാഷ്ട്ര കുളു ദസറ ഫെസ്റ്റിവൽ 2022 ഒക്ടോബർ 5 മുതൽ 11 വരെ കുളുവിലെ ധൽപൂർ ഗ്രൗണ്ടിൽ ആഘോഷിക്കുകയാണ് . താഴ്വരയിലെ 300-ലധികം ദേവതകളുടെ സംഗമം എന്ന അർത്ഥത്തിൽ ഉത്സവം സവിശേഷമാണ്. ഉത്സവത്തിന്റെ ആദ്യ ദിവസം, ദേവന്മാർ നന്നായി അലങ്കരിച്ച പല്ലക്കുകളിൽ പ്രധാന ദേവതയായ ഭഗവാൻ രഘുനാഥ് ജിയുടെ ക്ഷേത്രത്തിൽ പ്രണാമം അർപ്പിക്കുകയും തുടർന്ന് ധൽപൂർ ഗ്രൗണ്ടിലേക്ക് പോകുകയും ചെയ്യുന്നു. പ്രധാനമന്ത്രിക്കൊപ്പം ഹിമാചൽ പ്രദേശ് മുഖ്യമന്ത്രി ശ്രീ ജയ് റാം താക്കൂർ, ഹിമാചൽ പ്രദേശ് ഗവർണർ ശ്രീ രാജേന്ദ്ര വിശ്വനാഥ് അർലേക്കർ, കേന്ദ്ര വാർത്താവിതരണ പ്രക്ഷേപണ മന്ത്രി ശ്രീ അനുരാഗ് താക്കൂർ, ബിജെപി സംസ്ഥാന അധ്യക്ഷൻ ശ്രീ സുരേഷ് കുമാർ കശ്യപ് എന്നിവരും ഉണ്ടായിരുന്നു. നേരത്തെ ബിലാസ്പൂരിലെ എയിംസ് പ്രധാനമന്ത്രി രാഷ്ട്രത്തിന് സമർപ്പിച്ചിരുന്നു. ബിലാസ്പൂരിലെ ലുഹ്നുവിൽ ഹിമാചൽ പ്രദേശിലെ ഒന്നിലധികം പദ്ധതികളുടെ ഉദ്ഘാടനവും തറക്കല്ലിടലും അദ്ദേഹം നിർവഹിച്ചു. ND
രവീന്ദ്രനാഥ് ടാഗോറിന്റെ ജന്മ ദിനത്തില്‍ പ്രധാനമന്ത്രിയുടെ ശ്രദ്ധാജ്ഞലി

രവീന്ദ്രനാഥ് ടാഗോറിന് അദ്ദേഹത്തിന്റെ ജയന്തി ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ശ്രദ്ധാജ്ഞലി അര്‍പ്പിച്ചു. ‘സ്വാതന്ത്ര്യ സമരത്തില്‍ ഗുരുദേവ ടാഗോര്‍ നല്‍കിയ സംഭാവനകള്‍ക്കും ശക്തമായ ചിന്തകള്‍ക്കും അദ്ദേഹം എന്നും ഓര്‍മ്മിക്കപ്പെടും. അദ്ദേഹത്തിന്റെ ജന്മ ദിനത്തില്‍ എന്റെ ശ്രദ്ധാഞ്ജലി’ പ്രധാനമന്ത്രി പറഞ്ഞു.
പ്രധാനമന്ത്രി സെപ്റ്റംബർ 17നു ദേശീയ ലോജിസ്റ്റിക്സ്  നയം  അവതരിപ്പിക്കും

പ്രധാനമന്ത്രി നരേന്ദ്ര മോദി 2022 സെപ്റ്റംബർ 17നു ദേശീയ വിന്യാസ (ലോജിസ്റ്റിക്സ്) നയം (എൻഎൽപി) അവതരിപ്പിക്കും. വൈകിട്ട് 5.30നു ന്യൂഡൽഹിയിലെ വിജ്ഞാൻ ഭവനിലാണു ചടങ്ങ്. മറ്റു വികസിത സമ്പദ്‌വ്യവസ്ഥകളെ അപേക്ഷിച്ച് ഇന്ത്യയിൽ വിന്യാസച്ചെലവു കൂടുതലായതിനാലാണു ദേശീയ വിന്യാസനയത്തിന്റെ ആവശ്യകത ഉയർന്നത്. ആഭ്യന്തരവിപണിയിലും കയറ്റുമതി വിപണിയിലും ഇന്ത്യൻ ഉൽപ്പന്നങ്ങളുടെ മത്സരക്ഷമത മെച്ചപ്പെടുത്തുന്നതിനു രാജ്യത്തു വിന്യാസച്ചെലവു കുറയ്ക്കേണ്ടത് അത്യന്താപേക്ഷിതമാണ്. വിന്യാസച്ചെലവു കുറയുന്നതു സമ്പദ്‌വ്യവസ്ഥയുടെ വിവിധ മേഖലകളിൽ കാര്യക്ഷമത വർധിപ്പിക്കും. മൂല്യവർധനയെയും ഉദ്യമങ്ങളെയും പ്രോത്സാഹിപ്പിക്കും. 2014 മുതൽ, വ്യവസായനടത്തിപ്പുസൗകര്യവും ജീവിതസൗകര്യവും മെച്ചപ്പെടുത്തുന്നതിനു ഗവണ്മെന്റ് വലിയ ഊന്നലാണു നൽകുന്നത്. മൊത്തത്തിലുള്ള വിന്യാസ ആവാസവ്യവസ്ഥയുടെ വികസനത്തിനായി, വിവിധ മേഖലകളും വകുപ്പുകളും അധി‌കാരപരിധികളും ഉൾപ്പെടുന്ന ചട്ടക്കൂടു സ്ഥാപിക്കുകയാണു ദേശീയ വിന്യാസനയം ചെയ്യുന്നത്. ചെലവു വർധിക്കുന്നതിന്റെയും കാര്യക്ഷമതയില്ലായ്മയുടെയും പ്രശ്നങ്ങൾ പരിഹരിക്കാനുള്ള സമഗ്രമായ ശ്രമമാണ് ഇതിലൂടെ ലക്ഷ്യമിടുന്നത്. രാജ്യത്തുനിന്നുള്ള ചരക്കകളുടെ മത്സരശേഷി മെച്ചപ്പെടുത്തുന്നതിനും സാമ്പത്തികവളർച്ച വർധിപ്പിക്കുന്നതിനും തൊഴിലവസരങ്ങൾ വർധിപ്പിക്കുന്നതിനുമുള്ള ശ്രമം കൂടിയാണ് ഈ നയം. സമഗ്രമായ ആസൂത്രണത്തിനും നിർവഹണത്തിനുമായി എല്ലാ പങ്കാളികളെയും ഏകോപിപ്പിച്ചു ലോകോത്തര ആധുനിക അടിസ്ഥാനസൗകര്യങ്ങൾ വികസിപ്പിക്കുകയെന്നതാണു പ്രധാനമന്ത്രിയുടെ കാഴ്ചപ്പാട്. അതിലൂടെ കാര്യക്ഷമതയും കൂട്ടായ്മയും കൈവരിക്കാനാകും. ബഹുതല സമ്പർക്കസൗകര്യങ്ങൾക്കായുള്ള ദേശീയ ആസൂത്രണപദ്ധതിയായ പിഎം ഗതിശക്തിക്കു കഴിഞ്ഞവർഷം പ്രധാനമന്ത്രി തുടക്കംകുറിച്ചത് ഈ ദിശയിലുള്ള മുൻകൈയെടുക്കൽ ആയിരുന്നു. ദേശീയ വിന്യാസനയം കൂടിവരുന്നതോടെ പിഎം ഗതിശക്തിക്കു കൂടുതൽ ഉത്തേജനം ലഭിക്കുകയും പദ്ധതി സമ്പൂർണമാകുകയും ചെയ്യും.
കേന്ദ്ര റോഡ് ഫണ്ട് ആക്റ്റ് - 2000 ഭേദഗതി ചെയ്ത് കേന്ദ്ര റോഡ് ഫണ്ടിന്റെ 2.5 ശതമാനം ദേശീയ ജലപാതകള്‍ വികസിപ്പിക്കുന്നതിനും സംരക്ഷിക്കുന്നതിനുമായി അനുവദിക്കുന്നതിന് മന്ത്രിസഭാ അനുമതി

കേന്ദ്ര റോഡ് ഫണ്ട് ആക്റ്റ് – 2000 ഭേദഗതി ചെയ്ത് കേന്ദ്ര റോഡ് ഫണ്ടിന്റെ 2.5 ശതമാനം ദേശീയ ജലപാതകള്‍ വികസിപ്പിക്കുന്നതിനും സംരക്ഷിക്കുന്നതിനുമായി ഉപയോഗപ്പെടുത്താനും അത്രയും തുക ദേശീയപാതകള്‍ക്കായി നീക്കിവെച്ചുകൊണ്ടിരിക്കുന്ന തുകയില്‍ കുറവു വരുത്താനുമായി ഷിപ്പിങ് മന്ത്രാലയവും റോഡ് ഗതാഗത, ഹൈവേസ് മന്ത്രാലയവും ചേര്‍ന്നു മുന്നോട്ടുവെച്ച നിര്‍ദേശത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. വിജയപ്രദമായി മുന്നോട്ടുകൊണ്ടുപോകാന്‍ സാധിക്കുന്ന ദേശീയ ജലപാതാ പദ്ധതികള്‍ നടപ്പാക്കുമ്പോള്‍ പൊതു-സ്വകാര്യ പങ്കാളിത്ത(പി.പി.പി.)ത്തിലൂടെ ചെയ്യാവുന്ന പ്രവൃത്തികളെല്ലാം ആ രീതിയില്‍ നടപ്പാക്കാന്‍ ശ്രമിക്കണമെന്നും നിര്‍മാണത്തിന് സ്വകാര്യ ഫണ്ട് ലഭിക്കാതെ വരുമ്പോള്‍ മാത്രമേ ഗവണ്‍മെന്റ് ഫണ്ട് ഉപയോഗപ്പെടുത്താവൂ എന്നും മന്ത്രിസഭ നിര്‍ദേശിച്ചു. റോഡ് ഗതാഗത, ഹൈവേസ് മന്ത്രാലയം പാര്‍ലമെന്റിന്റെ മണ്‍സൂണ്‍ സമ്മേളനത്തില്‍ ദ് സെന്‍ട്രല്‍ റോഡ് ഫണ്ട് (അമെന്‍മെന്റ്) ബില്‍, 2017 അവതരിപ്പിക്കും.
നവരാത്രി ഉത്സവത്തിന്റെ ആരംഭത്തോട് അനുബന്ധിച്ച് പ്രധാനമന്ത്രിയുടെ ആശംസ

പ്രധാനമന്ത്രി ശ്രീ. നരേന്ദ്ര മോദി നവരാത്രി ഉത്സവത്തിന്റെ ആരംഭത്തോട് അനുബന്ധിച്ച് ജനങ്ങള്‍ക്ക് ആശംസകള്‍ നേര്‍ന്നു. ‘നവരാത്രി വേളയില്‍ ഏവര്‍ക്കും ഹൃദയം നിറഞ്ഞ ആശംസകള്‍. നവരാത്രിയുടെ ആദ്യ ദിവസം ശൈലപുത്രി മാതാവിനെയാണ് നാം പ്രാര്‍ത്ഥിക്കുക. ദേവിക്കായി ഒരു സ്തുതി സമര്‍പ്പിക്കുന്നു: https://www.youtube.com/watch?v=NhLxnY1deYc&feature=youtu.be‘, പ്രധാനമന്ത്രി പറഞ്ഞു.
കശ്മീരിലെ പുല്‍വാമയില്‍ സി.ആര്‍.പി.എഫ്. ജവാന്‍മാര്‍ ആക്രമിക്കപ്പെട്ടതിനെ പ്രധാനമന്ത്രി അപലപിച്ചു

കശ്മീരിലെ പുല്‍വാമയില്‍ സി.ആര്‍.പി.എഫ്. ജവാന്‍മാര്‍ ആക്രമിക്കപ്പെട്ടതിനെ പ്രധാനമന്ത്രി ശ്രീ. നരേന്ദ്ര മോദി അപലപിച്ചു. 'പുല്‍വാമയില്‍ സി.ആര്‍.പി.എഫ്. ജവാന്‍മാര്‍ ആക്രമിക്കപ്പെട്ടതു നിന്ദ്യമാണ്. ക്രൂരമായ ഈ ആക്രമണത്തെ ഞാന്‍ ശക്തമായി അപലപിക്കുന്നു. ധീരന്‍മാരായ നമ്മുടെ സുരക്ഷാ ഭടന്മാരുടെ ത്യാഗം നിഷ്ഫലമാകരുത്. രാജ്യമൊന്നാകെ ധീരരായ രക്തസാക്ഷികളുടെ കുടുംബങ്ങള്‍ക്കൊപ്പം തോളോടുതോള്‍ ചേര്‍ന്നുനില്‍ക്കുന്നു. പരുക്കേറ്റവര്‍ വേഗം സുഖം പ്രാപിക്കട്ടെ.', പ്രധാനമന്ത്രി പറഞ്ഞു.
അഫ്ഗാനിസ്ഥാനിലെ ഹിമപാത ദുരന്തം: പ്രധാനമന്ത്രി അനുശോചിച്ചു

അഫ്ഗാനിസ്ഥാനില്‍ ഹിമപാത ദുരന്തത്തില്‍ ഏതാനും പേര്‍ മരിക്കാനിടയായ സംഭവത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘അഫ്ഗാനിസ്ഥാനില്‍ ഹിമപാതം നിമിത്തം ഏതാനും പേര്‍ മരിക്കാനിടയായതില്‍ അനുശോചിക്കുന്നു. സാധ്യമാകുന്ന വിധത്തിലെല്ലാം സഹായിക്കാന്‍ ഇന്ത്യ സന്നദ്ധമാണ്.’, പ്രധാനമന്ത്രി പറഞ്ഞു.
സാഗര്‍മാല ഡെവലപ്‌മെന്റ് കമ്പനിക്ക് മന്ത്രിസഭയുടെ അനുമതി

കമ്പനീസ് ആക്ട്, 2013 പ്രകാരം സാഗര്‍മാല ഡെവലപ്‌മെന്റ് കമ്പനി (എസ്.ഡി.സി.) രൂപീകരിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. ഷിപ്പിങ് മന്ത്രാലയത്തിനായിരിക്കും എസ്.ഡി.എസിനുമേല്‍ ഭരണപരമായ നിയന്ത്രണമുണ്ടാവുക. സ്‌പെഷ്യല്‍ പര്‍പ്പസ് വെഹിക്കിളുകള്‍(എസ്.പി.വി.)ക്ക് ഓഹരികളിലൂടെയും സാഗര്‍മാല പദ്ധതിയിലെ അവശേഷിക്കുന്ന പദ്ധതികള്‍ക്കു സാമ്പത്തികമായും കമ്പനി പിന്തുണ നല്‍കും. ആയിരം കോടി രൂപയുടെ പ്രാരംഭ അംഗീകൃത ഓഹരിമൂലധനവും 90 കോടി രൂപയുടെ നിക്ഷേപക ഓഹരിമൂലധനവുമായാണ് എസ്.ഡി.സി. രൂപീകരിക്കുക. തെരഞ്ഞെടുക്കപ്പെടുന്ന പദ്ധതികളുടെ നടത്തിപ്പ് ബന്ധപ്പെട്ട തുറമുഖങ്ങളോ സംസ്ഥാന ഗവണ്‍മെന്റുകളോ മാരിടൈം ബോര്‍ഡുകളോ കേന്ദ്ര മന്ത്രാലയങ്ങളോ സ്വകാര്യമേഖല വഴിയോ പി.പി.പി. വഴിയോ നടപ്പാക്കും. കേന്ദ്രമന്ത്രാലയങ്ങളും സംസ്ഥാനങ്ങളും തുറമുഖങ്ങളും രൂപീകരിച്ച എസ്.പി.വികള്‍ക്ക് ഓഹരികളിലൂടെ പിന്തുണ നല്‍കും. അവേശഷിക്കുന്ന പദ്ധതികളില്‍, മറ്റൊരു തരത്തിലും ഫണ്ട് ചെയ്യാന്‍ സാധിക്കാത്തവ മാത്രം നടപ്പാക്കുകയും ചെയ്യും. തുറമുഖങ്ങളുടെ നേതൃത്വത്തിലുള്ള പദ്ധതികള്‍ കണ്ടെത്തി പദ്ധതിക്കു രൂപം നല്‍കുന്നതിലും പ്രവര്‍ത്തനപദ്ധതി തയ്യാറാക്കുന്നതിലും ബന്ധപ്പെട്ട എസ്.പി.വികളെ സഹായിക്കും. ഏറ്റെടുക്കുന്ന പദ്ധതികള്‍ വ്യത്യസ്ത ഏജന്‍സികളാണു നടപ്പാക്കുകയെന്നതിനാല്‍ പ്രവര്‍ത്തനം ഏകോപിപ്പിക്കുകയും ഇപ്പോഴുള്ളതും മാസ്റ്റര്‍ പ്ലാനുകളില്‍നിന്നോ മറ്റു സ്രോതസ്സുകളില്‍നിന്നോ പിറവിയെടുക്കുന്നതുമായ പദ്ധതികളുടെ പ്രവര്‍ത്തനം നിരീക്ഷിക്കുകയും ചെയ്യും. കോസ്റ്റല്‍ ഇക്കണോമിക് സോണു(സി.ഇ.സെഡ്.)കള്‍ക്കായുള്ള വിശാലമായ മാസ്റ്റര്‍ പ്ലാന്‍ തയ്യാറാക്കുകയും ഇന്ത്യന്‍ നാവികമേഖലയുടെ സമഗ്ര വികസനം ഉറപ്പാക്കുന്നതിനുള്ള ചട്ടക്കൂട് ലഭ്യമാക്കുകയും ചെയ്യും. സാഗര്‍മാല പദ്ധതിയുടെ സാമൂഹികവികസന ലക്ഷ്യത്തിന്റെ ഭാഗമായി ഷിപ്പിങ് മന്ത്രാലയം ഒട്ടേറെ പദ്ധതികള്‍ ഏറ്റെടുക്കുന്നുണ്ട്. ഫിഷറീസ് മേഖലയുടെ വികസനത്തിനും തീരദേശസമൂഹത്തിന്റെ നൈപ്യുണ്യവികസനത്തിനും ഉള്ള പദ്ധതികളാണ് അവയില്‍ ശ്രദ്ധേയം. മല്‍സ്യബന്ധന മേഖലയിലെ നൈപുണ്യവികസനവും ദീന്‍ ദയാല്‍ ഉപാധ്യായ ഗ്രാമീണ്‍ കൗശല്യ യോജന (ഡി.ഡി.യു.-ജി.കെ.വൈ.) പ്രകാരമുള്ള തീരദേശജില്ലകള്‍ക്കായുള്ള നൈപുണ്യപരിശീലനവും കപ്പല്‍ പൊളിക്കുന്നതിലും അറ്റകുറ്റപ്പണി നടത്തുന്നതിലുമുള്ള പരിശീലനവും തുറമുഖ, നാവിക മേഖലകളില്‍ നൈപുണ്യവികസനവുമൊക്കെ ഏറ്റെടുക്കപ്പെട്ടിട്ടുള്ള നൈപുണ്യവികസനത്തില്‍ പെടും. മൃഗസംരക്ഷണ വകുപ്പ്, ക്ഷീരോല്‍പാദന- മല്‍സ്യമേഖല പദ്ധതികള്‍ എന്നിവയുമായി സഹകരിച്ചു സാഗര്‍മാല പദ്ധതിക്കുകീഴിലുള്ള തുറമുഖപദ്ധതികള്‍ ഭാഗികമായി ഷിപ്പിങ് മന്ത്രാലയം ഫണ്ട് ചെയ്യും. പദ്ധതികള്‍ തെരഞ്ഞെടുക്കുമ്പോള്‍ പൂര്‍ത്തിയാകാറായവയ്ക്ക് ആണു പ്രാധാന്യം കല്‍പിക്കുക. കേന്ദ്ര, സംസ്ഥാന പദ്ധതികളുമായി ചേര്‍ന്നുള്ള തീരദേശസമൂഹ വികസനപദ്ധതി ഷിപ്പിങ് മന്ത്രാലയം തയ്യാറാക്കിവരുന്നുണ്ട്. എസ്.ഡി.സിക്കു നല്‍കിയിരിക്കുന്ന പ്രധാന ചുമതലകളിലൊന്ന് തീരദേശ സമൂഹ വികസന പദ്ധതികള്‍ നോക്കിനടത്താനും സാഗര്‍മാല പദ്ധതിയില്‍ ഉള്‍പ്പെടുത്തപ്പെട്ടിട്ടുള്ള തീരദേശ സമൂഹ വികസനപദ്ധതികള്‍ക്കു ഫണ്ട് ലഭ്യമാക്കാനുമാണ്. സമയബന്ധിതവും പുതുമയാര്‍ന്നതുമായിരിക്കും പരിഗണിക്കപ്പെടുന്ന പദ്ധതികള്‍. വായ്പയായോ ഓഹരിയായോ ആയിരിക്കും എസ്.ഡി.സി. ഫണ്ട് സമാഹരിക്കുക. കേന്ദ്ര ഗവണ്‍മെന്റും ഫണ്ടിങ് ഏജന്‍സികളും തയ്യാറാക്കിയ വിഭവങ്ങള്‍ ഉപയോഗപ്പെടുത്തി, പദ്ധതികള്‍ക്കായുള്ള ആവശ്യകതയ്ക്കനുസരിച്ചു ഫണ്ട് കണ്ടെത്തും.
ചോ രാമസ്വാമിയുടെ നിര്യാണത്തില്‍ പ്രധാനമന്ത്രിയുടെ അനുശോചനം

ശ്രീ. ചോ രാമസ്വാമിയുടെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചനം രേഖപ്പെടുത്തി. ”ഏറെ ആദരിക്കപ്പെടുകയും ബഹുമാനിക്കപ്പെടുകയും ചെയ്ത മഹാനായ ദേശസ്‌നേഹിയും ഉന്നതനായ ബുദ്ധിജീവിയും നിര്‍ഭയമായ ശബ്ദത്തോട് കൂടിയ അനേക മാനങ്ങളുള്ള വ്യക്തിത്വമായിരുന്നു ചോ രാമസ്വാമി. എല്ലാറ്റിനുപരി ചോ രാമസ്വാമി പ്രിയപ്പെട്ട ഒരു സുഹൃത്തുമായിരുന്നു. പത്രാധിപരും വായനക്കാരും തമ്മിലുള്ള അഭൂതപൂര്‍വ്വ സമ്പര്‍ക്കമുഖമായ അദ്ദേഹത്തിന്റെ വാര്‍ഷിക വായനക്കാരുടെ സമ്മേളനത്തില്‍ ഞാന്‍ പങ്കെടുത്തിട്ടുണ്ട്. ചോ രാമസ്വാമി ഉള്‍ക്കാഴ്ചയുള്ള അതിബുദ്ധിമാനും തുറന്ന മനസ്സുള്ള വ്യക്തിയുമായിരുന്നു. അദ്ദേഹത്തിന്റെ ദേഹവിയോഗത്തില്‍ വേദനിക്കുന്നു. അദ്ദേഹത്തിന്റെ കുടുംബാംഗങ്ങളെയും തുഗ്‌ളക്കിന്റെ എണ്ണമറ്റ വായനക്കാരെയും അനുശോചനം അറിയിക്കുന്നു,” പ്രധാനമന്ത്രി പറഞ്ഞു.
‘കുറഞ്ഞ ചെലവില്‍ സൗരോര്‍ജം സംഭരിക്കുന്നതിനുള്ള സംവിധാനം ഒരുക്കുന്നതില്‍ ഇന്ത്യന്‍ വംശജര്‍ക്കു വഹിക്കാന്‍ സാധിക്കുന്ന പങ്ക്’ എന്ന വിഷയത്തെക്കുറിച്ചുള്ള പ്രവാസി ഭാരതീയ പാനലിലെ പാനലിസ്റ്റുകള്‍ പ്രധാനമന്ത്രിയെ സന്ദര്‍ശിച്ചു.

ഇന്ത്യന്‍ വംശജരും ഇന്ത്യക്കാരും ഉള്‍പ്പെടുന്ന, വിദഗ്ധരും പണ്ഡിതരും നൂതന ആശയക്കാരും വ്യവസായികളും സംരംഭകരും സംഘത്തില്‍ ഉണ്ടായിരുന്നു. യൂട്ടിലിറ്റി സ്‌കെയില്‍ സോളാര്‍, ഓഫ്-ഗ്രിഡ് ആന്‍ഡ് മൈക്രോഗ്രിഡ് സൊല്യൂഷന്‍സ്, സൗരോര്‍ജ സംഭരണം, വരുംകാലത്തേക്കുള്ള സൗരോര്‍ജ സാങ്കേതിക വിദ്യകള്‍, പുനരുപയോഗിക്കാവുന്ന ഊര്‍ജമേഖലയ്ക്കായി പുതുമയാര്‍ന്ന ധനസഹായ സാധ്യതകള്‍ തുടങ്ങിയ വിഷയങ്ങളെക്കുറിച്ചു കഴിഞ്ഞ രണ്ടു ദിവസമായി നടത്തിവന്ന ചര്‍ച്ചകളുടെ നിഗമനങ്ങള്‍ അവര്‍ അവതരിപ്പിച്ചു. പ്രായോഗിക ശുപാര്‍ശകളെ സ്വാഗതം ചെയ്ത പ്രധാനമന്ത്രി, വിദഗ്ധരുടെ വീക്ഷണങ്ങളും ഇതുമായി ബന്ധപ്പെട്ടു നയരൂപീകരണത്തില്‍ പ്രസക്തമായ കാര്യങ്ങളും മനസ്സിലാക്കി മുന്നോട്ടുപോകാന്‍ വിദേശകാര്യ മന്ത്രാലയത്തിനും പുതിയതും പുനരുപയോഗിക്കാവുന്നതുമായ ഊര്‍ജ മന്ത്രാലയത്തിനും അദ്ദേഹം നിര്‍ദേശം നല്‍കി.
ജന്മദിനത്തില്‍ പണ്ഡിറ്റ് മദന്‍ മോഹന്‍ മാളവ്യക്കു പ്രധാനമന്ത്രി അന്ത്യാഞ്ജലി അര്‍പ്പിച്ചു

പണ്ഡിറ്റ് മദന്‍ മോഹന്‍ മാളവ്യക്ക് അദ്ദേഹത്തിന്റെ ജന്മനാള്‍ പ്രമാണിച്ച് പ്രധാനമന്ത്രി ശ്രീ. നരേന്ദ്ര മോദി അന്ത്യാഞ്ജലി അര്‍പ്പിച്ചു. ‘പണ്ഡിറ്റ് മദന്‍ മോഹന്‍ മാളവ്യയെ അദ്ദേഹത്തിന്റെ ജന്മനാളില്‍ പ്രണമിക്കുന്നു. ഇന്ത്യയുടെ ചരിത്രത്തില്‍ നിര്‍ണായകമായ സംഭാവനകള്‍ അദ്ദേഹം അര്‍പ്പിച്ചിട്ടുണ്ട്.’, പ്രധാനമന്ത്രി വ്യക്തമാക്കി.
പ്രധാനമന്ത്രി ആവാസ് യോജന-നഗരം (പി.എം.എ.വൈ-യു) ”എല്ലാവര്‍ക്കും പാര്‍പ്പിട ദൗത്യം” 2024 ഡിസംബര്‍ 31 വരെ തുടരുന്നതിന് കേന്ദ്രമന്ത്രിസഭയുടെ  അംഗീകാരം

പ്രധാനമന്ത്രി ആവാസ് യോജന-നഗരം (പി.എം.എ.വൈ-യു) 2024 ഡിസംബര്‍ 31 വരെ തുടരുന്നതിനുള്ള ഭവന, നഗരകാര്യ മന്ത്രാലയത്തിന്റെ (എം.ഒ.എച്ച്.യു.എ) നിര്‍ദ്ദേശത്തിന് പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം ഇന്ന് അംഗീകാരം നല്‍കി. അതേസമയം 2022 മാര്‍ച്ച് 31 വരെ അനുവദിച്ച 122.69 ലക്ഷം വീടുകള്‍ പൂര്‍ത്തീകരിക്കുന്നതിനുള്ള ധനസഹായമായിരിക്കും നല്‍കുക. പി.എം.എ.വൈ-യു: സംസ്ഥാനങ്ങള്‍/കേന്ദ്രഭരണപ്രദേശങ്ങള്‍/കേന്ദ്ര നോഡല്‍ ഏജന്‍സികള്‍ മുഖേന രാജ്യത്തെ നഗരപ്രദേശങ്ങളിലെ അര്‍ഹരായ എല്ലാ ഗുണഭോക്താക്കള്‍ക്കും എല്ലാ കാലാവസ്ഥാവകളെയും അതിജീവിക്കുന്ന പക്കാ വീടുകളും നല്‍കുന്നതിന് കേന്ദ്രഗവണ്‍മെന്റ് നടപ്പിലാക്കുന്ന കൊടിയടയാള പരിപാടികളിലൊന്നാണ് എല്ലാവര്‍ക്കും വീട് എന്നത്. 2011ലെ സെന്‍സസ് പ്രകാരമുള്ള രാജ്യത്തെ മുഴുവന്‍ നഗരപ്രദേശങ്ങളും തുടര്‍ന്ന് വിളംബരപ്പെടുത്തിയ പട്ടണങ്ങള്‍, വിജ്ഞാപനം ചെയ്യപ്പെട്ട ആസൂത്രണ/വികസന മേഖലകള്‍ ഉള്‍പ്പെടെ, രാജ്യത്തെ മുഴുവന്‍ നഗരമേഖലകളും പദ്ധതിയുടെ പരിധിയില്‍ വരും. ഗുണഭോക്തൃ നിയന്ത്രിത നിര്‍മ്മാണം/ മെച്ചപ്പെടുത്തല്‍ (ബെനിഫിഷ്യറി ലെഡ് കണ്‍സ്ട്രക്ഷന്‍/ എന്‍ഹാന്‍സ്‌മെന്റ് -ബി.എല്‍.സി), അഫോര്‍ഡബിള്‍ ഹൗസിംഗ് ഇന്‍ പാര്‍ട്ണര്‍ഷിപ്പ് (താങ്ങാനാകുന്ന ഭവനനിര്‍മ്മാണ പങ്കാളിത്തം-എ.എച്ച്.പി), ഇന്‍-സിറ്റു സ്ലം റീഡവലപ്‌മെന്റ് (നിലവിലുള്ള സ്ഥലത്ത് ചേരികളുടെ പുനര്‍വികസനം-ഐ.എസ്.എസ്.ആര്‍), ക്രെഡിറ്റ് ലിങ്ക്ഡ് സബ്‌സിഡി സ്‌കീം (വായ്പാ ബന്ധിത സബ്‌സിഡി പദ്ധതി-സി.എല്‍.എസ്.എസ്) എന്നീ നാല് ലംബങ്ങളിലൂടെയാണ് (വെര്‍ട്ടിക്കല്‍സ്) പദ്ധതി നടപ്പിലാക്കുന്നത്. കേന്ദ്രഗവണ്‍മെന്റ് സാമ്പത്തിക സഹായം നല്‍കുമ്പോള്‍, സംസ്ഥാന ഗവണ്‍മെന്റ്/കേന്ദ്രഭരണപ്രദേശങ്ങള്‍ ഗുണഭോക്താക്കളെ തെരഞ്ഞെടുക്കുന്നത് ഉള്‍പ്പെടെയുള്ള പദ്ധതി നടപ്പിലാക്കല്‍ നടത്തുന്നു. 2004-2014 കാലയളവില്‍ നഗര ഭവന പദ്ധതിയില്‍ 8.04 ലക്ഷം വീടുകള്‍ പൂര്‍ത്തീകരിച്ചു. മോദി ഗവണ്‍മെന്റിന് കീഴില്‍, അര്‍ഹരായ എല്ലാ നഗരവാസികള്‍ക്കും പരിപൂര്‍ണ്ണമായി വീടുകള്‍ നല്‍കുകയെന്ന വിഷയം ശ്രദ്ധയില്‍വരികയും അതിനായി പി.എം.എ.വൈ-നഗരം പദ്ധതി വിഭാവനം ചെയ്യുകയും ചെയ്തു. 2017ല്‍, 100 ലക്ഷം വീടുകളായിരുന്നു യഥാര്‍ത്ഥ ആവശ്യമായി കണക്കാക്കിയിരുന്നത്. ഇതിന് പകരമായി, 102 ലക്ഷം വീടുകള്‍ ഗ്രൗണ്ട് ചെയ്തു/നിര്‍മ്മാണം നടക്കുകയാണ്. ഇതില്‍ 62 ലക്ഷം വീടുകള്‍ പൂര്‍ത്തീകരിച്ചു കഴിഞ്ഞു. ആകെ അനുവദിച്ച 123 ലക്ഷം വീടുകളില്‍, 40 ലക്ഷം വീടുകളുടെ നിര്‍ദ്ദേശങ്ങള്‍ സംസ്ഥാനങ്ങളില്‍ നിന്നും കേന്ദ്ര ഭരണ പ്രദേശങ്ങളില്‍ നിന്നും വൈകിയാണ് (പദ്ധതിയുടെ കഴിഞ്ഞ 2 വര്‍ഷകാലാവധിക്കിടെ) ലഭിച്ചത്. അവ പൂര്‍ത്തിയാക്കാന്‍ രണ്ട് വര്‍ഷം കൂടി ആനിവാര്യമാണ്. അതിനാല്‍, സംസ്ഥാനങ്ങള്‍/കേന്ദ്രഭരണ പ്രദേശങ്ങള്‍ എന്നിവയില്‍ നിന്നുള്ള അഭ്യര്‍ത്ഥനകളുടെ അടിസ്ഥാനത്തില്‍, പി.എം.എ.വൈ-യു നടപ്പാക്കല്‍ കാലയളവ് 2024 ഡിസംബര്‍ 31 വരെ നീട്ടാന്‍ കേന്ദ്ര മന്ത്രിസഭായോഗം തീരുമാനിക്കുകയായിരുന്നു. 2004-2014-ല്‍ 20,000 കോടി രൂപ അനുവദിച്ചിരുന്നിടത്ത് 2015 മുതല്‍ അനുവദിച്ച കേന്ദ്രസഹായം 2.03 ലക്ഷം കോടി രൂപയാണ്. . 2022 മാര്‍ച്ച് 31 വരെ, കേന്ദ്ര സഹായം/സബ്‌സിഡിയായി 1,18,020.46 കോടി രൂപ ഇതിനകം അനുവദിച്ചു കഴിഞ്ഞു, 2024 ഡിസംബര്‍ 31 വരെ കേന്ദ്ര സഹായം/സബ്‌സിഡിയായി 85,406 കോടിരൂപ കൂടി അനുവദിക്കും. സംസ്ഥാനങ്ങളുടെ/ കേന്ദ്ര ഭരണ പ്രദേശങ്ങളുടെ അഭ്യര്‍ത്ഥനയെ അടിസ്ഥാനമാക്കി2024 ഡിസംബര്‍ 31 വരെ പദ്ധതി തുടരുന്നതിന് നല്‍കിയ അനുമതി കേന്ദ്രാവിഷ്‌കൃത പദ്ധതികളായ ബി.എല്‍.സി, എ.എച്ച്.പി, ഐ.എസ്.എസ്.ആര്‍ എന്നിവയ്ക്ക് കീഴില്‍ ഇതിനകം അനുവദിച്ച വീടുകള്‍ പൂര്‍ത്തിയാക്കാന്‍ സഹായിക്കും. –ND–
ബഹിരാകാശ മേഖലയില്‍ ചരിത്രം കുറിക്കുന്ന പരിഷ്‌കാരങ്ങള്‍ക്കു തുടക്കം

ബഹിരാകാശ മേഖലയില്‍ വിവിധ പദ്ധതികളില്‍ സ്വകാര്യ പങ്കാളിത്തം പ്രോത്സാഹിപ്പിക്കാനുള്ള നടപടികള്‍ക്ക് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി്. രാജ്യത്തെ സ്വയം പര്യാപ്തമാക്കി മാറ്റിയെടുക്കുന്നതിനായി പ്രധാനമന്ത്രിയുടെ ദീര്‍ഘവീക്ഷണത്തോടെയുള്ള നയങ്ങള്‍ക്ക് അനുസൃതമായാണ് തീരുമാനം. ബഹിരാകാശ രംഗത്തു അത്യാധുനിക സംവിധാനങ്ങളുള്ള രാജ്യങ്ങളില്‍ മുന്‍പന്തിയിലാണ് ഇന്ത്യയുടെ സ്ഥാനം. ബഹിരാകാശ പര്യവേഷണ മേഖലക്ക് കൂടുതല്‍ ഊര്‍ജം പകരാന്‍ ഉതകുന്നതാണ് പുതിയ പരിഷ്‌കാരങ്ങള്‍. ആഗോള ബഹിരാകാശ സമ്പദ് വ്യവസ്ഥയിലും സുപ്രധാന സ്ഥാനം വഹിക്കാന്‍ ഇതോടെ ഇന്ത്യക്കാകും. ആഗോള സാങ്കേതിക വിദ്യയുടെ ശക്തികേന്ദ്രമായി രാജ്യം മാറും. ഇതു സാങ്കേതിക മേഖലയില്‍ കൂടുതല്‍ തൊഴില്‍ അവസരങ്ങള്‍ സൃഷ്ടിക്കും. പ്രധാന നേട്ടങ്ങള്‍: രാജ്യത്തെ വ്യാവസായിക അടിത്തറയുടെ സാങ്കേതിക മുന്നേറ്റത്തിലും വികാസത്തിലും ബഹിരാകാശ മേഖലയ്ക്ക് പ്രധാന പങ്ക് വഹിക്കാനാകും. ഈ പരിഷ്‌കാരങ്ങളിലൂടെ കൂടുതല്‍ മികവുറ്റ ബഹിരാകാശ വിവരങ്ങളും സങ്കേതങ്ങളും രാജ്യത്തിന് ലഭ്യമാകും. ഈയിടെ നിലവില്‍ വന്ന ഇന്ത്യന്‍ നാഷണല്‍ സ്‌പേസ് പ്രൊമോഷന്‍ ആന്‍ഡ് ഓതറൈസേഷന്‍ സെന്റര്‍ (ഇന്‍-സ്‌പേസ്) ആണ് സ്വകാര്യ പങ്കാളിത്തത്തിനു ചുക്കാന്‍ പിടിക്കുന്നത്. സ്വകാര്യ സൗഹൃദ നയങ്ങളും നടപടികളും കൈക്കൊണ്ട് ഈ മേഖലയിലേക്ക് കൂടുതല്‍ സ്വകാര്യ കമ്പനികളെ ആകര്‍ഷിക്കാനും മാര്‍ഗ നിര്‍ദേശം നല്‍കാനും പദ്ധതികള്‍ ആവിഷ്‌കരിക്കുന്നത് ഇന്‍ സ്‌പേസ് ആണ്. ബഹിരാകാശ സാദ്ധ്യതകള്‍ പരമാവധി ഉപയോഗപ്പെടുത്താന്‍ പൊതുമേഖലാ സ്ഥാപനമായ ന്യൂ സ്‌പേസ് ഇന്ത്യ ലിമിറ്റഡിന്റെ സേവനം ഉണ്ടാകും. ബഹിരാകാശ ഗവേഷണ വികസന രംഗങ്ങളില്‍ കൂടുതല്‍ ശ്രദ്ധ പതിപ്പിക്കാനും പുതിയ സാങ്കേതിക വിദ്യകളും പര്യവേക്ഷണങ്ങളും സാധ്യമാക്കാനും ഈ പരിഷ്‌കരണങ്ങള്‍ ഐഎസ്ആര്‍ഒ്ക്ക് സഹായകമാകും. സ്വകാര്യ മേഖലക്കും വിവിധ ഗ്രഹപര്യവേക്ഷണത്തിനു പുതിയ പദ്ധതികള്‍ അനുവദിക്കും.
പാരാലിമ്പിക് ഗെയിംസിൽ വെങ്കല മെഡൽ നേടിയ ഷൂട്ടർ ആവണി ലേഖരയെ പ്രധാനമന്ത്രി അഭിനന്ദിച്ചു

ടോക്കിയോയിൽ നടക്കുന്ന പാരാലിമ്പിക്സ് ഗെയിംസിൽ വെങ്കല മെഡൽ നേടിയ ഷൂട്ടർ ആവണി ലേഖരയെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "ടോക്കിയോ പാരാലിമ്പിക്സിന് കൂടുതൽ പ്രതാപം. ആവണി ലേഖരയുടെ മികച്ച പ്രകടനം ആവേശഭരിതമാക്കുന്നു. വെങ്കല മെഡൽ കരസ്ഥമാക്കിയതിന് അഭിനന്ദനങ്ങൾ. അവളുടെ ഭാവി പരിശ്രമങ്ങൾക്ക് ഏറ്റവും മികച്ച ആശംസകൾ നേരുന്നു. "
മനുഷ്യവിഭവശേഷി രംഗത്തു സഹകരിക്കുന്നതിനായി ഇന്ത്യയും ജോര്‍ദാനും ധാരണാപത്രം ഒപ്പുവെക്കുന്നതിനു മന്ത്രിസഭ അനുമതി നല്‍കി

മനുഷ്യവിഭവശേഷി രംഗത്തു സഹകരിക്കുന്നതിനായി ഇന്ത്യയും ജോര്‍ദാനും ധാരണാപത്രം ഒപ്പുവെക്കുന്നതിനുള്ള നിര്‍ദേശത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. കരാറടിസ്ഥനത്തിലുള്ള ജോലി നിയന്ത്രിക്കുന്നതിലെ ഏറ്റവും നല്ല രീതികള്‍ പ്രോല്‍സാഹിപ്പിക്കുന്നതിനായി ഇരു വശവും തമ്മിലുള്ള സഹകരണം വര്‍ധിപ്പിക്കാന്‍ ലക്ഷ്യമിടുന്ന ധാരണാപത്രം, നിയമന നടപടികളിലെ ഏറ്റവും പുതിയ പരിഷ്‌കാരങ്ങളെ പ്രതിഫലിപ്പിക്കുന്നതും ജോര്‍ദാനിലെ ഇന്ത്യന്‍ തൊഴിലാളികളുടെ സുരക്ഷയും ക്ഷേമവും വര്‍ധിപ്പിക്കുന്നതുമാണ്. ഇന്ത്യയില്‍നിന്നു ജോലിക്കാരെ നിയമിക്കുന്നതില്‍ ഓണ്‍ലൈന്‍ പോര്‍ട്ടല്‍ ഉപയോഗപ്പെടുത്തുന്നതില്‍ ഇരു ഭാഗവും സഹകരിക്കുന്നത് സുതാര്യത വര്‍ധിപ്പിക്കുകയും നിയമന നടപടിക്രമങ്ങളില്‍ ക്രമക്കേടുകള്‍ ഇല്ലാതാക്കുകയും ചെയ്യും. അഞ്ചു വര്‍ഷം കാലാവധിയുള്ള ധാരണാപത്രം സ്വയം പുതുക്കപ്പെടുന്നതിനും സംയുക്ത സാങ്കേതിക സമിതിയിലൂടെ നിരീക്ഷിക്കപ്പെടുന്നതിനും വ്യവസ്ഥകളോടുകൂടിയതാണ്.
ഡോ. എ.പി.ജെ.അബ്ദുള്‍ കലാമിനു ജന്മവാര്‍ഷികദിനത്തില്‍ പ്രധാനമന്ത്രി ആദരാഞ്ജലിയര്‍പ്പിച്ചു

ഡോ. എ.പി.ജെ.അബ്ദുള്‍ കലാമിനു ജന്മവാര്‍ഷികദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ആദരാഞ്ജലിയര്‍പ്പിച്ചു. ‘നമ്മുടെ പ്രിയപ്പെട്ട മുന്‍ രാഷ്ട്രപതി ഡോ.എ.പി.ജെ.അബ്ദുള്‍ കലാമിനെ അദ്ദേഹത്തിന്റെ ജന്മവാര്‍ഷികദിനത്തില്‍ അനുസ്മരിക്കുന്നു. സ്‌നേഹപൂര്‍ണമായ അദ്ദേഹത്തിന്റെ വ്യക്തിത്വം ലക്ഷക്കണക്കിനു പേരെ ഉത്തേജിപ്പിക്കുന്നതാണ്.’
കമ്പനീസ് (രണ്ടാം ഭേദഗതി) ബില്‍ 2019 ന് കേന്ദ്രമന്ത്രിസഭയുടെ അംഗീകാരം

2013 -ലെ കമ്പനീസ് നിയമം ഭേദഗതി ചെയ്തുകൊണ്ടുള്ള 2019 -ലെ കമ്പനീസ് (രണ്ടാം ഭേദഗതി) ബില്ലിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. വഞ്ചന, ബൃഹത്തായ പൊതുതാല്പര്യം എന്നിവയില്ലാത്ത, തിരിച്ചടവുകളില്‍ വരുന്ന വീഴ്ചകള്‍ ക്രിമിനല്‍ കുറ്റമായി പരിഗണിക്കുന്നത് ഒഴിവാക്കാന്‍ വ്യവസ്ഥ ചെയ്യുന്നതാണ് ഈ ബില്‍. രാജ്യത്തെ ക്രിമിനല്‍ നീതിന്യായ സംവിധാനം കൂടുതല്‍ അയവുള്ളതാക്കുന്നതിനും ഇത് സഹായിക്കുന്നു. നിയമനുസരിക്കുന്ന കോര്‍പ്പറേറ്റുകള്‍ക്ക് അനായാസ ജീവിതം ഉറപ്പുവരുത്തുന്നതിനും ഇത് ഉപകരിക്കും. നേരത്തെ, നിയമം നടപ്പാക്കുന്നതിലെ ബുദ്ധിമുട്ടുകള്‍ ഒഴിവാക്കുന്നതിന് 2015-ലെ കമ്പനീസ് (ഭേദഗതി) നിയമം ഭേദഗതി ചെയ്തിരുന്നു.
ഡോ. ശ്യാമപ്രസാദ് മുഖര്‍ജിയുടെ ജന്മവാര്‍ഷിക ദിനത്തില്‍ പ്രധാനമന്ത്രി അദ്ദേഹത്തിന് പ്രണാമം അര്‍പ്പിച്ചു

ഡോ. ശ്യാമപ്രസാദ് മുഖര്‍ജിയുടെ ജന്മവാര്‍ഷിക ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി അദ്ദേഹത്തിന് പ്രണാമം അര്‍പ്പിച്ചു. ‘ഡോ. ശ്യാമപ്രസാദ് മുഖര്‍ജിയുടെ ജയന്തി ദിനത്തില്‍ ഞാന്‍ അദ്ദേഹത്തെ വണങ്ങുന്നു. ശ്രേഷ്ഠനായ വിദ്യാഭ്യാസ വിചക്ഷണന്‍, മികച്ച ഭരണാധികാരി, ഇന്ത്യയുടെ ഐക്യത്തിനും, സ്വാതന്ത്ര്യത്തിനും വേണ്ടി പൊരുതിയ അതികായന്‍ എന്നീ നിലകളിലെല്ലാം ഡോ. മുഖര്‍ജി ഓര്‍മ്മിക്കപ്പെടും.’